Ekspertgruppe: Positiv holdning til gratis skolemat
Gratis skolemat for norske elever bør vurderes nærmere, mener ekspertgruppen for bedre sosial utjevning i skolen. Kunnskapsministeren er ikke avvisende. – Vi har funnet studier som tyder på at gratis skolemat kan ha positive langsiktige effekter. Blant annet er det gjort en evaluering av innføringen av gratis skolemat i Sverige, som viser positive effekter - spesielt for målgruppen elever fra familier med lavere sosial bakgrunn, sier professor Katrine Vellesen Løken til VG. Hun har det siste året ledet ekspertutvalget som torsdag la frem sine forslag til tiltak for bedre sosial utjevning blant elever i norsk skole. Løken og utvalget anbefaler regjeringen å se nærmere på en innføring av et daglig gratis skolemåltid i skolen. – Det er jo et ganske dyrt tiltak, så nytten av det må nok utredes nærmere, legger Løken til. Hun understreker at utvalget ikke har inkludert årene med dyrtid, høyere matpriser og økt økonomisk belastning for barnefamiliene - i sin vurdering. Nordtun jobber med saken Det bakteppet tar imidlertid kunnskapsminister Kari Nessa Nordtun (Ap) og regjeringen med seg videre i sin vurdering av innføring av gratis skolemat. Allerede i regjeringserklæringen fra Hurdalssjøen skrev Sp og Ap-forhandlerne inn en gradvis innføring av et enkelt og sunt skolemåltid - som et tiltak fra regjeringen. Nordtun går enda lenger i retning av å støtte innføring av gratis skolemat. Da hun var ordfører i Stavanger fra 2019 til 2023 - bidro hun til å innføre gratis skolemat i mange av skolene der. – Jeg ser med interesse på det forslaget som tas opp her. Gratis skolemat er jo et tiltak som skal gjelde alle barn uavhengig av foreldrenes lommebok. Ekspertgruppen skriver at gratis skolemat er et viktig tiltak. Vi er fem departementer som nå jobber sammen om dette videre, sier Nordtun til VG. Arbeidet i regjeringen skal blant annet munne ut i en stortingsmelding om bedre sosial utjevning i skolen neste år.  Krevende tilberedning Kostnadsanslag for ulike former for gratis skolemåltid ble utarbeidet for Helsedirektoratet i 2022 av Nasjonalt senter for mat, helse og fysisk aktivitet ved Høgskulen på Vestlandet.  Anslagene skal omfatte råvarer, transport og eventuell arbeidsbyrde for ansatte i skolen. Beregningene baserte seg i noen grad på kostnadene ved skoler som allerede har skolematordninger. Den billigste løsningen var tilbud om kornblanding og grøt på skolen. Denne ble beregnet til rundt 4200 kroner per elev per år.
Varmmat produsert på skolen eller eksternt ble beregnet til henholdsvis 7300 og 9700 kroner per elev per skoleår. Fra tidligere er det kjent at både Folkehelseinstituttet, Helsedirektoratet  , Redd Barna og Nasjonalforeningen for folkehelsen er positive til innføring av gratis skolemat i Norge. Også Barneombudet er tydelig på at et daglig gratis skolemåltid snart er på tide å innføre. – Jeg tror vi må anerkjenne at elever som ikke har mat i magen, lærer dårligere. Da er gratis skolemåltid et viktig tiltak å se nærmere på, sier fagsjef Ivar Stokkereit hos Barneombudet til VG. 
Ekspertgruppen for bedre sosial utjevning i skolen foreslår å vurdere gratis skolemat for norske elever. Studier og svensk erfaring viser positive effekter, særlig for elever fra lavere sosial bakgrunn. Gruppen understreker at nytten av tiltak må vurderes nøye, gitt dets høy kostnad. Kunnskapsminister Kari Nessa Nordtun (Ap) er positiv og sier fem departementer jobber sammen om saken. En egen stortingsmelding om sosial utjevning ventes fra regjeringen i valgåret 2025.